มันนี่ทูเดย์
ธอส.ออกเงินฝากออมทรัพย์ Happy Home
20 ต.ค. 2557

ธอส.ออกเงินฝากออมทรัพย์ Happy Home
นางอังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารได้ออกเงินฝากออมทรัพย์ Happy Home สำหรับลูกค้าสินเชื่อของธนาคาร เป็นเงินฝากประเภทออมทรัพย์ รับอัตราดอกเบี้ยสูงถึง 2.75% ต่อปี สำหรับลูกค้าที่มียอดเงินฝากคงเหลือไม่เกิน 1 ล้านบาท ส่วนลูกค้าที่มียอดเงินฝากคงเหลือมากกว่า 1 ล้านบาท จะได้รับอัตราดอกเบี้ยเท่ากับเงินฝากออมทรัพย์ของยอดเงินฝากต่ำกว่า 1 แสนบาท ที่ธนาคารประกาศ ณ ขณะนั้น 
เงินฝากนี้มีเงื่อนไขฝากครั้งแรกขั้นต่ำ 500 บาทขึ้นไป รับฝาก 1 ราย/1 บัญชี สามารถใช้หักบัญชีเงินฝากเพื่อชำระงวดเงินกู้และชำระค่าสาธารณูปโภค เช่น ค่าน้ำประปา ค่าโทรศัพท์ กรณีดอกเบี้ยรับไม่เกิน 2 หมื่นบาท/ปี ไม่ต้องเสียภาษี เปิดบัญชีได้ตั้งแต่วันที่ 1 พ.ย. 2557–31 พ.ค. 2558
กรุงศรีออโต้เปิดเว็บไซต์เพื่อรถมือสอง 
นายไพโรจน์ ชื่นครุฑ ผู้ช่วยกรรมการผู้จัดการใหญ่อาวุโส ธนาคารกรุงศรีอยุธยา เปิดเผยว่า กรุงศรี ออโต้ เปิดตัวเว็บไซต์กรุงศรีมาร์เก็ตดอทคอม (www.krungsrimarket.com) เพื่อตอบสนองความต้องการของลูกค้าและพันธมิตรผู้แทนจำหน่ายรถยนต์ (Dealer) ให้สามารถเสนอขายรถมือสองบนเว็บไซต์กรุงศรีมาร์เก็ตดอทคอมได้โดยไม่ต้องเสียค่าใช้จ่ายใดๆ
นายไพโรจน์ กล่าวว่า เว็บไซต์กรุงศรีมาร์เก็ตดอทคอม มีความแตกต่างจากเว็บไซต์ขายรถมือสองทั่วไป ด้วยฟังก์ชั่นพิเศษที่เอื้อประโยชน์ต่อผู้ซื้อและผู้ขายอย่างครบครัน อาทิ ธีมหน้าร้านออนไลน์ ที่สามารถเลือกให้ตรงตามประเภทของรถที่ต้องการขาย ระบบคิวอาร์โค้ดที่ระบุข้อมูลรถทุกคันอย่างละเอียด ระบบการสื่อสารผ่านทางอีเมล ที่ให้ผู้ขายและผู้ซื้อรถสามารถติดต่อกันโดยตรงอย่างสะดวกและรวดเร็ว โปรแกรมคำนวณสินเชื่อเบื้องต้นพร้อมกราฟเปรียบเทียบยอดผ่อนชำระตามจำนวนงวดที่ลูกค้าต้องการ เพื่อช่วยให้ลูกค้าสามารถตัดสินใจได้ง่ายขึ้นและการสมัครขอสินเชื่อออนไลน์ รองรับทั้งสินเชื่อกรุงศรี ยูสด์ คาร์ (สินเชื่อเพื่อรถใช้แล้ว) และสินเชื่อแคช ทู คาร์ (สินเชื่อเพื่อรถบ้าน)